
Εμπορική δυναμική, πολιτιστικά παραδοσιακά χρώματα και πλήθος κόσμου στη φετινή Εμποροπανήγυρη Κιλκίς 
Πέντε γεμάτες ημέρες εμπορίου και πολιτισμού έζησε η πόλη του Κιλκίς ακολουθώντας τους πυκνούς ρυθμούς της Εμποροπανήγυρης, σε μια άρτια διοργάνωση, ιδιαίτερα μαζική, που έφερε και πάλι πιο κοντά τους ανθρώπους, δημιούργησε ευκαιρίες στην αγορά, ενίσχυσε την επιχειρηματικότητα και έδωσε γερά στηρίγματα στην τοπική οικονομία.
Η Γ. Καπέτα, η οποία δέχθηκε τον κύριο όγκο της εκθεσιακής δραστηριότητας, και οι δρόμοι πέριξ του Δημαρχείου μετατρέπονταν κάθε βράδυ σε ένα ατέλειωτο ποτάμι ανθρώπων, που συνδύαζαν τη βόλτα τους με τακτικές στάσεις στους πάγκους για τις πρώτες φθινοπωρινές αγορές, ενώ η πλατεία Λατσιών και το Δημοτικό Πάρκο – Κήπος ‘’βούλιαζαν’’ κυριολεκτικά από κόσμο, που απόλαυσε με την ενθουσιώδη συμμετοχή του, όλες τις εκδηλώσεις του πολιτιστικού προγράμματος του Δήμου Κιλκίς. Οι πολιτιστικές επιλογές κινήθηκαν στον χώρο της παράδοσης και του λαϊκού τραγουδιού, καλυπτόμενες από την Εβρίτικη Ζυγιά, τα Μπρατίμια, τη Γεωργία Μαρνέλλου, τους Λάζο και Ιορδάνη Σαλονικίδη και Μπάμπη Ιορδανίδη στην πλατεία Λατσιών. Πιο συναυλιακή ήταν η ατμόσφαιρα του Δημοτικού Πάρκου – Κήπου, όπου φιλοξενήθηκαν οι συναυλίες του Φίλιππου Κουζουκίδη – Νένας Γρόση, του Κώστα Μπάτζιου καθώς και τα νεανικά ροκ μουσικά σχήματα Σαμποτάζ, Πανταχού Απών, Πικροδάφνες και οι Kalli x Aiνα.    
Η ποντιακή θεατρική παράσταση ‘’Το Δικαστήριον’’ με τη θεατρική ομάδα της Ενορίας του Αγίου Δημητρίου να βρίσκεται για δεύτερη φορά επί σκηνής σε απόσταση λίγων μηνών, φανέρωσε την ευρεία αποδοχή των πρωταγωνιστών στο κοινό αλλά και την αντοχή του διδακτικού θεατρικού έργου του αείμνηστου εκπαιδευτικού και συγγραφέα Δημήτρη Νικοπολιτίδη στον χρόνο. Εκτός από τους ενήλικες, ψυχαγωγικές εκδηλώσεις σχεδιάστηκαν και πραγματοποιήθηκαν και για τα παιδιά στους χώρους της διοργάνωσης και στην οδό της 21ης Ιουνίου, με έντονο αθλητικό χρώμα. Οι ζώνες εστίασης, τέλος, με τις τοπικές τους γεύσεις, προσέλκυσαν πολλούς πολίτες και επισκέπτες 
Στη φετινή Εμποροπανήγυρη δήλωσαν συμμετοχή εκατόν τρεις εκθέτες,(έμποροι, παραγωγοί) και επαγγελματίες από τον κλάδο της εστίασης.         
Ο επίλογος της Εμποροπανήγυρης γράφτηκε, χθες βράδυ, με ένα ζωηρό ποντιακό γλέντι στην πλατεία Λατσιών, το οποίο συνοδεύτηκε από ποντιακούς χορούς που παρουσίασαν τα χορευτικά συγκροτήματα των Πολιτιστικών Συλλόγων Αγίου Αντωνίου, Αγίου Μάρκου, Γερακαριού, Ευκαρπίας, Λεβεντοχωρίου, Μαυρονερίου, Παλατιανού, Χέρσου και Χωρυγίου.   
